Covid19 India Update: ವರ್ಷದ ಹಿಂದೆ ಕೇರಳದಲ್ಲಿ ಪತ್ತೆಯಾಗಿತ್ತು ಮೊದಲ ಪ್ರಕರಣ ನವದೆಹಲಿ: ಸರಿಯಾಗಿ ಒಂದು ವರ್ಷದ ಹಿಂದೆ ದೇಶದಲ್ಲಿ ಕೋವಿಡ್19 ದೃಢಪಟ್ಟ ಮೊದಲ ಪ್ರಕರಣ ಕೇರಳದಲ್ಲಿ ದಾಖಲಾಗಿತ್ತು. ಶನಿವಾರ ಕೇರಳದಲ್ಲಿ 6,282 ಹೊಸ ಪ್ರಕರಣಗಳು ದಾಖಲಾಗಿದ್ದು, 7,032 ಮಂದಿ ಸೋಂಕಿನಿಂದ ಗುಣಮುಖರಾಗಿದ್ದಾರೆ. ಒಟ್ಟು ಪ್ರಕರಣಗಳ ಸಂಖ್ಯೆ 9,23,912 ತಲುಪಿದ್ದು, ಈ ಪೈಕಿ 8,48,476 ಜನ ಗುಣಮುಖರಾಗಿದ್ದಾರೆ ಹಾಗೂ ಪ್ರಸ್ತುತ ಇಂಗ್ಲೆಂಡ್ನಿಂದ ಬಂದವರೂ ಸೇರಿದಂತೆ 71,469 ಮಂದಿ ಚಿಕಿತ್ಸೆ ಪಡೆಯುತ್ತಿದ್ದಾರೆ. ಪ್ರಕರಣಗಳ ಸಂಖ್ಯೆ ಹೆಚ್ಚಿದ್ದರೂ ಸಾವಿನ ಸಂಖ್ಯೆ ಶೇ 0.4ಕ್ಕೆ ಇಳಿಕೆಯಾಗಿದೆ ಎಂದು ಕೇರಳ ಆರೋಗ್ಯ ಸಚಿವೆ ಕೆ.ಕೆ.ಶೈಲಜಾ ತಿಳಿಸಿದ್ದಾರೆ. ಕೇರಳದ ತ್ರಿಶ್ಯೂರ್ ಜಿಲ್ಲೆಯ ಕೊಡುಂಗಲ್ಲೂರು ಗ್ರಾಮದಲ್ಲಿನ ಕುಟುಂಬವೊಂದರ 20ರ ಹರೆಯದ ಯುವತಿ ಚೀನಾದ ವುಹಾನ್ನಲ್ಲಿ ವೈದ್ಯಕೀಯ ವಿದ್ಯಾಭ್ಯಾಸಕ್ಕೆ ತೆರಳಿದ್ದರು. ಕಳೆದ ವರ್ಷ ಜನವರಿ 30ಕ್ಕೆ ಕೋವಿಡ್ಗೆ ತುತ್ತಾಗಿದ್ದ ಆ ಯುವತಿ ದೇಶದ ಮೊದಲ ಕೋವಿಡ್ ರೋಗಿಯಾಗಿದ್ದರು. ಯುವತಿ ಈಗ ಕೋವಿಡ್ನಿಂದ ಚೇತರಿಸಿಕೊಂಡು ಒಂದು ವರ್ಷವಾಗಿದೆಯಾದರೂ, ಯುವತಿಯ ಕುಟುಂಬಕ್ಕೆ ಕೋವಿಡ್ನ ನೆನಪುಗಳು ಇಂದಿಗೂ ಮಾಸಿಲ್ಲ. ಕೇರಳ: ವರ್ಷ ಕಳೆದರೂ ಕಾಡುವ ಕೋವಿಡ್ ನೆನಪುಗಳು ಆಂಧ್ರ ಪ್ರದೇಶದಲ್ಲಿ 129 ಕೋವಿಡ್ ಪ್ರಕರಣಗಳು ದಾಖಲಾಗಿದ್ದು, 147 ಮಂದಿ ಗುಣಮುಖರಾಗಿದ್ದಾರೆ ಹಾಗೂ ಒಬ್ಬ ವ್ಯಕ್ತಿ ಮೃತಪಟ್ಟಿದ್ದಾರೆ. ರಾಜ್ಯದಲ್ಲಿ 1,289 ಸಕ್ರಿಯ ಪ್ರಕರಣಗಳಿವೆ. ಮಹಾರಾಷ್ಟ್ರದಲ್ಲಿ 2,630 ಪ್ರಕರಣಗಳು, ತಮಿಳುನಾಡಿನಲ್ಲಿ 505 ಪ್ರಕರಣಗಳು ಹಾಗೂ ರಾಜಸ್ಥಾನದಲ್ಲಿ 104 ಪ್ರಕರಣಗಳು ದಾಖಲಾಗಿದೆ. ದೇಶದಾದ್ಯಂತ ಶನಿವಾರ ಬೆಳಿಗ್ಗೆ ವರೆಗೂ 24 ಗಂಟೆ ಅವಧಿಯಲ್ಲಿ 13,083 ಹೊಸದಾಗಿ ಕೋವಿಡ್ ಪ್ರಕರಣಗಳು ವರದಿಯಾಗಿದ್ದು, 137 ಸೋಂಕಿತರು ಮೃತಪಟ್ಟಿದ್ದಾರೆ. 14,808 ಸೋಂಕಿತರು ಗುಣಮುಖರಾಗಿದ್ದಾರೆ ಎಂದು ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಸಚಿವಾಲಯ ತಿಳಿಸಿದೆ. ಒಟ್ಟು ದೃಢಪಟ್ಟ ಪ್ರಕರಣಗಳ ಸಂಖ್ಯೆ 1.07 ಕೋಟಿ ದಾಟಿದೆ. 1.04 ಕೋಟಿಗೂ ಹೆಚ್ಚು ಮಂದಿ ಈವರೆಗೆ ಚೇತರಿಸಿಕೊಂಡಿದ್ದಾರೆ. ಒಟ್ಟು 1,54,147 ಮಂದಿ ಮೃತಪಟ್ಟಿದ್ದಾರೆ. ಓದಿ: ಲಸಿಕೆ ವಿತರಣೆ: ವಿಶ್ವದಲ್ಲಿ ಭಾರತವೇ ಮುಂದು, ದೇಶದಲ್ಲಿ ಕರ್ನಾಟಕ ನಂ. 1 ಜನವರಿ 29ರ ವರೆಗೆ 19.58 ಕೋಟಿ ಮಾದರಿಗಳನ್ನು ಪರೀಕ್ಷೆಗೆ ಒಳಪಡಿಸಲಾಗಿದೆ. ಈ ಪೈಕಿ 7.56 ಲಕ್ಷದಷ್ಟು ಮಾದರಿಗಳನ್ನು ಶುಕ್ರವಾರ ಪರೀಕ್ಷೆಗೆ ಒಳಪಡಿಸಲಾಗಿದೆ ಎಂದು ಭಾರತೀಯ ವೈದ್ಯಕೀಯ ಸಂಶೋಧನಾ ಮಂಡಳಿ ಐಸಿಎಂಆರ್ ತಿಳಿಸಿದೆ. ಎರಡು ವಾರಗಳಿಂದ ದೇಶದಾದ್ಯಂತ ಹೊಸದಾಗಿ ಸೋಂಕಿಗೀಡಾಗುತ್ತಿರುವವರ ಸಂಖ್ಯೆ ಕಡಿಮೆಯಾಗಿತ್ತು. ಶುಕ್ರವಾರ 18,855 ಮಂದಿಗೆ ಕೋವಿಡ್19 ದೃಢಪಟ್ಟಿತ್ತು.